****

 **ข่าวประชาสัมพันธ์**

**1 กรกฎาคม 2562**

**SME D Bank - สรรพากร ร่วมสร้างมิติใหม่ “บัญชีเดียว” เรื่องง่าย**

**จัดแคมเปญจูงใจดันเป็น “นิติบุคคล” เอาไปเลยสินเชื่อดอกเบี้ยถูกสุดในระบบ**

**SME D Bank ประสานพลัง กรมสรรพากร เดินหน้าโครงการ "ขับเคลื่อน SMEsไทย กู้ง่าย...โตไว้ใช้บัญชีเดียว" พลิกโฉมมอบความรู้ “บัญชีเดียว” ให้เป็นเรื่องง่าย ตามด้วยแคมเปญเติมทุนสินเชื่อดอกเบี้ยถูกสุดในระบบเพียง 0.25%ต่อเดือน จูงใจยกระดับเป็นนิติบุคคล นำร่องจัด 9 ครั้งใน 9 จังหวัด คิกออฟ วันที่ 9 ก.ค.นี้ ณ นครสวรรค์**

**นายพงชาญ สำเภาเงิน** รองกรรมการผู้จัดการ รักษาการแทนกรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank กล่าวว่า จากนโยบายของรัฐบาลต้องการส่งเสริมให้ผู้ประกอบการเอสเอ็มอีไทยเข้าสู่มาตรฐานบัญชีเดียว ซึ่งจะก่อประโยชน์มากมาย ไม่ว่าจะเป็นสร้างความน่าเชื่อถือให้แก่ธุรกิจ เพิ่มขีดความสามารถการแข่งขัน ประเมินผลประกอบการได้ชัดเจน ได้สิทธิประโยชน์ลดหย่อนภาษีและยกเว้นภาษีอากร อีกทั้ง เข้าถึงมาตรการสนับสนุนจากภาครัฐ และแหล่งทุนจากสถาบันการเงินในระบบได้สะดวก และรวดเร็ว

ปัจจุบัน เอสเอ็มอีตื่นตัวให้ความสำคัญกับการทำบัญชีเดียวสูงมาก อย่างไรก็ตาม ส่วนใหญ่ยังกังวลถึงความยุ่งยาก และขาดความรู้ในการจัดทำบัญชีเดียว ธพว. และกรมสรรพากร จึงร่วมกันจัดโครงการ **"ขับเคลื่อน SMEsไทย กู้ง่าย...โตไว้ใช้บัญชีเดียว"** ซึ่งเป็นมิติใหม่ของการมอบความรู้ความเข้าใจในการทำบัญชีเดียวครบวงจร ในรูปแบบ **“ความรู้คู่เงินทุน”** จัดเป็นรูปแบบงานเสวนาเชิงปฏิบัติการ สกัดเนื้อหาเฉพาะแก่นสำคัญที่จำเป็นใช้ในทางปฏิบัติ จะมีหน่วยงานพันธมิตรต่างๆ มาอำนวยความสะดวกช่วยสนับสนุนให้ผู้ประกอบการยกระดับสู่นิติบุคคล เช่น ผู้เชี่ยวชาญจากกรมสรรพากรให้คำแนะนำอย่างใกล้ชิด มีบริการตรวจเครดิตบูโร และที่สำคัญ ธพว. เตรียมบริการสินเชื่อพิเศษไว้รองรับ ในโครงการ **สินเชื่อเพื่อยกระดับเศรษฐกิจชุมชน** ผ่อนนาน 7 ปี กรณีเป็นบุคคลธรรมดา ใน 3 ปีแรก คิดอัตราดอกเบี้ย 0.417% ต่อเดือน หรือประมาณ 5% ต่อปี **แต่หากยกระดับเป็น “นิติบุคคล” คิดอัตราดอกเบี้ยพิเศษ ใน 3 ปีแรก เหลือเพียง 0.25% ต่อเดือน หรือ 3%ต่อปี ปัจจุบันถือเป็นอัตราดอกเบี้ยต่ำที่สุดในระบบ** รวมถึง ใช้ บสย.ค้ำประกันได้ด้วย หากมีความพร้อมสามารถยื่นกู้ภายในงานได้ทันที

นายพงชาญ กล่าวต่อว่า โครงการดังกล่าว จะเดินสายจัดทั่วประเทศ เปิดโอกาสให้ผู้ประกอบการที่ต้องการยกระดับเข้าสู่บัญชีเดียวสามารถเข้าร่วมงานได้ฟรี เบื้องต้นนำร่องกำหนดจัด 9 ครั้ง ใน 9 จังหวัด ตั้งแต่ต้นเดือนกรกฎาคมถึงปลายเดือนสิงหาคม 2562 ประเดิมครั้งแรกวันที่ 9 กรกฎาคม นี้ ณ โรงแรมแกรนด์ฮิลล์ รีสอร์ท แอนด์ สปา จ.นครสวรรค์ ตามด้วย วันที่ 11 ก.ค.62 จ.พระนครศรีอยุธยา / วันที่ 23 ก.ค.62 จ.สงขลา / วันที่ 25 ก.ค.62 จ.นครศรีธรรมราช / วันที่ 6 ส.ค.62 จ.กาฬสินธุ์ / วันที่ 8 ส.ค.62 จ.สุรินทร์ / วันที่ 20 ส.ค.62 จ.ระยอง / วันที่ 22 ส.ค.62 จ.เพชรบุรี และวันที่ 28 ส.ค.62 จ.เชียงราย โดยเปิดรับผู้เข้าร่วมโครงการครั้งละประมาณ 80 ท่าน

**นางสมหมาย ศิริอุดมเศรษฐ** รองอธิบดีกรมสรรพากร กระทรวงการคลัง กล่าวเสริมว่า ความร่วมมือระหว่างกรมสรรพากร และ ธพว. ในโครงการดังกล่าว จะมีส่วนส่งเสริมให้ผู้ประกอบการเอสเอ็มอีไทยปรับตัวเข้าสู่บัญชีเดียวได้ง่าย ส่งเสริมให้ธุรกิจเติบโตได้โดยไม่สะดุด และเกิดความยั่งยืน ซึ่งทางกรมฯ เตรียมทีมงานที่มีความรู้และประสบการณ์ พร้อมไปมอบความรู้และให้ปรึกษาตลอดการจัดงาน 9 ครั้ง ใน 9 จังหวัด

ติดต่อร่วมกิจกรรม หรือสอบถามรายละเอียดเพิ่มเติม

ฝ่ายพัฒนาผู้ประกอบการและร่วมลงทุน 1 ธพว. โทร.02-265-3882, 02-265-4599

และส่วนประชาสัมพันธ์กรมสรรพากร โทร.02-272-8321 , 02-272-8170

